
Testhőmérsékleti eltérések vizsgálata cerulein által kiváltott akut pancreatitis állatmodellben

Az akut pancreatitis (AP) gyakori, jelentős halálozással járó gyomor-bélrendszeri betegség.
Annak ellenére, hogy a hasnyálmirigy anatómiájáról és élettanáról szerzett ismereteink az évek
során jelentősen bővültek, még mindig sok a megválaszolatlan kérdés, különösen a betegség
részeként kialakuló szisztémás gyulladás mechanizmusaival és jelentőségével kapcsolatban.
Előzetes ismereteink alapján tudjuk, hogy a bakteriális fertőzések (mint például a szepszis)
során fellépő szisztémás gyulladással járó testhőmérsékleti változások előjelezhetik a betegség
kimenetelét. Tekintve, hogy az AP-ben is teljes testre kiterjedő gyulladás alakul ki,
feltételezzük, hogy az abban fellépő testhőmérsékleti változásoknak is jelentősége van a
kimenetel szempontjából.
A szakirodalomban az AP kiváltására számos módszert dolgoztak ki, amelyből jelen
kutatásunkhoz a leggyakrabban használt kolecisztokinin (CCK) analóg, a cerulein által kiváltott
modellt választottuk, hogy megfigyeljük egerekben és patkányokban a testhőmérsékleti
változásokat. Emellett figyelmet fordítottunk a CCK1-es receptorokkal kapcsolatos
mechanizmusokra, ugyanis feltételeztük, hogy szerepük lehet a hőmérsékleti eltérésekben.
Ezekhez a megfigyelésekhez CCK1 receptor specifikus antagonistát (devazepide)
alkalmaztunk.
Eredményeink alapján elmondhatjuk, hogy a cerulein kezelés hatására a patkányok és az
egerek maghőmérséklete csökkent. A cerulein modellben az AP kialakulását a szövettan, a
vérszérum amiláz szint és a pancreas víztartalom értékek is bizonyították. A patkányok esetében
alkalmazott devazepide előkezelés sikeresen kivédte a hipotermiát és az AP-t is, amiből
következtethetünk a CCK1-es receptorok részvételére.



